ลั่นพร้อม-รีเทิร์น บิ๊กจิ๋ว โอ่ นั่งนายกฯอีกรอบ (ชมคลิป)
ทำภารกิจเพื่อชาติครั้งสุดท้ายฝ่ายการเมืองถกต้าน 7 ประเด็น ปู นำพท.อวยพรแซยิดเจ๊แดง,บิ๊กจิ๋ว เมินแรงกดดัน คสช. เปิดบ้านพักซอยปิ่นประภาคมจัดเบิร์ธเดย์ครบ 83 ปี ป๋าเหนาะ นำทีมเพื่อไทยอวยพรขอให้ได้กลับ มาบริหารบ้านเมืองอีกครั้งออกตัวพร้อมรีเทิร์นกลับมาเป็นนายกฯอีกรอบ ระดมพลทำภารกิจสำคัญเพื่อชาติครั้งสุดท้าย บิ๊กป้อม ดักคออย่าจ้อให้แตกแยก ขณะที่ เจ๊แดง เปิดบ้านในเบฟเวอร์รี่ฮิลล์ จัดแซยิดครบ 60 ปี ยิ่งลักษณ์ หอบแกนนำ พท.ตบเท้าอวยพร พร้อมประกาศไปศาลฯ ตามนัดสู้คดีจำนำข้าว เวทีชำแหละร่าง รธน. สนช.สุดกร่อย สายทหารเงียบกริบ มีแต่กลุ่มอดีต 40 ส.ว.โชว์โวหารจะเอาแต่สรรหา ด้านพรรคการเมืองคึกคัก ร่วมวง กมธ.ชุด สมบัติ ถล่มร่าง รธน.เละ พท.-ปชป.ประสานเสียง ขืนดันทุรังเจอวิกฤติรออยู่ข้างหน้า หมอยงยุทธ ไขก็อกพ้นโฆษก รบ.การให้ข้อเสนอแนะและท้วงติงต่อร่างรัฐธรรมนูญยังคงมีต่อเนื่อง ล่าสุดถึงคิวของแม่น้ำอีกสาย สภานิติบัญญัติแห่งชาติ (สนช.) เปิดประชุมเพื่อรับฟังความเห็น รวมถึงการเสนอความเห็นของพรรคการเมืองต่อคณะกรรมาธิการปฏิรูปการเมือง สภาปฏิรูปแห่งชาติ (สปช.),เมื่อเวลา 11.00 น. วันที่ 15 พ.ค. ที่รัฐสภา มีการ ประชุมสภานิติบัญญัติแห่งชาติ (สนช.) มีนายพรเพชร วิชิตชลชัย ประธาน สนช. ทำหน้าที่ประธานการประชุม เพื่อพิจารณารับฟังความเห็นสมาชิกสนช. เกี่ยวกับร่างรัฐธรรมนูญ โดยนายพรเพชรชี้แจงว่า เป็นการรับฟังความเห็นตามรัฐธรรมนูญชั่วคราวมาตรา 36 แม้ไม่มีผลผูกพันให้คณะกรรมาธิการยกร่างรัฐธรรมนูญต้องรับฟัง แต่ สนช.อยากเสนอความเห็นให้ กมธ.ยกร่างฯรับทราบ เพื่อนำไปปรับปรุงรัฐธรรมนูญให้ดีขึ้น เพราะ กมธ.ยกร่างฯ ไม่ปิดกั้นที่จะรับฟังความเห็น จากนั้นจึงเปิดให้สมาชิกแสดงความเห็นโดยกำหนดไว้ 10 ประเด็น อาทิ ที่มานายกรัฐมนตรี ที่มา ส.ส.และ ส.ว. ระบบ เลือกตั้ง องค์กรปกครองส่วนท้องถิ่น,ผู้สื่อข่าวรายงานว่า บรรยากาศการอภิปรายในภาพรวมเป็นไปอย่างจืดชืด มีสมาชิกเพียงไม่กี่คนสลับกันลุกขึ้นมาอภิปราย ซึ่งส่วนใหญ่เป็นกลุ่มอดีต 40 ส.ว. และสายนักวิชาการ อาทิ นายสมชาย แสวงการ นพ.เจตน์ ศิรธรานนท์ พล.อ.สมเจตน์ บุญถนอม นาย มณเฑียร บุญตัน นายทวีศักดิ์ สูทกวาทิน ขณะที่ สนช. สายทหารแทบไม่มีผู้ลุกขึ้นมาอภิปรายแสดงความเห็นเลย ทั้งนี้ ในประเด็นที่มาของนายกฯ สนช.หลายคน อาทิ นายสมพร เทพสิทธา นายนิพนธ์ นราพิทักษ์กุล นายมณเฑียร เห็นด้วยที่เปิดช่องให้มีนายกฯคนนอก แต่ต้องใช้ในช่วงที่บ้านเมืองเกิดวิกฤติอย่างหลีกเลี่ยงไม่ได้ และควรไปเขียนไว้ในบทเฉพาะกาล ไม่ควรเขียนเป็นหลักการในร่างรัฐธรรมนูญ,ส่วนประเด็นที่มา ส.ว.นั้น สนช.กลุ่มอดีต 40 ส.ว. เห็นว่า ควรมาจากการสรรหาทั้งหมด เนื่องจาก ส.ว.สรรหาที่ผ่านมาทำหน้าที่ถ่วงดุลฝ่ายบริหารได้พอสมควร แต่ไม่ควรให้มีอำนาจมากมายเกินไป เช่น การออกกฎหมาย การถอดถอน ควรให้มีอำนาจถอดถอนเฉพาะบุคคลที่แต่งตั้งมาเท่านั้น ส่วนบุคคลอื่นให้ศาลฎีกาแผนกคดีอาญาของผู้ดำรงตำแหน่งทางการเมืองเป็นผู้วินิจฉัย พล.อ.สมเจตน์ บุญถนอม สนช. กล่าวว่า การให้ ส.ว.มีส่วนร่วมตรวจสอบประวัติ ครม. เป็นการให้อำนาจฝ่ายนิติบัญญัติก้าวก่ายฝ่ายบริหาร ทำให้ ส.ว.มีอำนาจเหนือรัฐมนตรี เป็นช่องทางให้ต่อรองเอื้อประโยชน์วิ่งเต้นหาบุคคลเข้ารับตำแหน่งในหน่วยงานรัฐ และของบประมาณจากหน่วยงานรัฐ ขณะที่นายสมชาย แสวงการ สนช. กล่าวว่า การเลือกตั้ง ส.ว.ที่ผ่านมา มีคนใช้เงินถึง 100 ล้านบาท และการเลือกประธานวุฒิสภาที่ผ่านมาก็มีการใช้เงิน ตนมีหลักฐานทั้งรูปถ่าย วีดิโอ วงจรปิด หิ้วถุงเงินแจกกันในสภา,นพ.เจตน์ ศิรธรานนท์ สนช. กล่าวว่า การที่ กมธ.ยกร่างฯนำระบบเลือกตั้งแบบเยอรมันมาใช้แบบครึ่งๆกลางๆ นำมาผสมเป็นแบบไทยๆ ห่วงว่าอาจมีปัญหาภายหลัง เช่น การคิดคะแนนแบบบัญชีรายชื่อให้ทุกพรรค เกรงว่าจะทำให้มีพรรคเล็กพรรคน้อยมากเกินไปจนคุมไม่อยู่ จะเละ ดังนั้น ไม่ควรคิดคะแนนให้พรรคการเมืองที่ได้คะแนนจากประชาชนไม่ถึง 5 เปอร์เซ็นต์ ส่วนที่ให้กลุ่มการเมืองลงสมัครเลือกตั้งได้นั้น ไม่เห็นด้วยเพราะทำให้พรรคการเมืองไม่สามารถพัฒนาเป็นสถาบันการเมืองได้ แต่เห็นด้วยที่ ส.ส.ไม่จำเป็นต้องสังกัดพรรคการเมือง เพื่อให้เป็นอิสระในการทำงาน,วันเดียวกันที่รัฐสภา คณะกรรมาธิการปฏิรูปการเมือง สภาปฏิรูปแห่งชาติ (สปช.) ที่มีนายสมบัติ ธำรงธัญวงศ์ เป็นประธาน จัดสัมมนาเพื่อรับฟังความเห็นพรรคการเมืองและประชาชน เพื่อการแก้ไขเพิ่มเติมรัฐธรรมนูญ โดยมีตัวแทนพรรคการเมืองราว 100 คนเข้าร่วม อาทิ นายสามารถ แก้วมีชัย จากพรรคเพื่อไทย นายจุรินทร์ ลักษณวิศิษฏ์ จากพรรคประชาธิปัตย์ นายปิยชนก ลิมปะพันธุ์ จากพรรคชาติพัฒนา นายนิกร จำนง จากพรรคชาติไทยพัฒนา พร้อมด้วยสมาชิก สปช. เช่น นายเสรี สุวรรณภานนท์ ประธาน กมธ.ปฏิรูปกฎหมายและกระบวนการยุติธรรม เข้าร่วม โดยนายสมบัติกล่าวว่าเปิดเวทีนี้เพื่อให้ทุกฝ่ายมีส่วนร่วม หากเป็นประเด็นที่เห็นตรงกับของ กมธ.ปฏิรูปการเมืองก็จะมีน้ำหนักขึ้น และหวังว่าร่างรัฐธรรมนูญนี้จะถูกใช้อย่างยั่งยืน,นายนิรันดร์ พันทรกิจ กมธ.ปฏิรูปการเมือง กล่าวว่ามี 7 ประเด็นที่จะสอบถามความเห็นว่าเห็นด้วยหรือไม่เห็นด้วย คือ 1.กลุ่มการเมืองที่จะส่งผู้สมัครรับเลือกตั้งได้ 2.ระบบเลือกตั้งแบบสัดส่วนผสม 3.ที่มาของ ส.ว. 4.ที่มาและคุณสมบัติของนายกรัฐมนตรี 5.การตรวจสอบถ่วงดุลฝ่ายบริหาร โดยเฉพาะมาตรา 181 และมาตรา 182 6.คณะกรรมการจัดการเลือกตั้ง (กจต.) เพื่อทำหน้าที่จัดการเลือกตั้งแทนคณะกรรมการการเลือกตั้ง (กกต.) 7.การทำประชามติร่างรัฐธรรมนูญฉบับใหม่,นายสามารถกล่าวว่า พรรคเพื่อไทยไม่เห็นด้วยที่จะให้กลุ่มการเมืองส่งผู้สมัครลงรับเลือกตั้งได้ เพราะเราเคยมีประสบการณ์มาก่อนรัฐธรรมนูญปี 40 แล้ว ทำให้รัฐบาลไร้เสถียรภาพ นายกฯ ถูกบีบจาก ส.ส.ที่มีอำนาจต่อรองมาก พรรคการเมืองเท่านั้นที่ควรจะได้รับการสนับสนุนให้เข้มแข็ง หากเปิดให้กลุ่มการเมืองลงรับเลือกตั้ง เรารู้อยู่แล้วว่าหนทางข้างหน้าจะเป็นอย่างไร ส่วนประเด็นระบบเลือกตั้งสัดส่วนผสมและโอเพ่นลิสต์ เห็นด้วยแต่มีข้อแม้คือ ต้องมีการปรับแก้จำนวน ส.ส.เขต ให้มีจำนวน 400 หรือ 375 คน เหมือนรัฐธรรมนูญฉบับปี 40 และ 50 ส่วน ส.ส.บัญชีรายชื่อต้องใช้ประเทศเป็นเขตเลือกตั้ง ไม่ใช่แบ่งเป็น 6 ภาค และไม่เห็นด้วยกับการเลือกตั้งแบบโอเพ่นลิสต์ เพราะยุ่งยากมีปัญหาในทางปฏิบัติ ส่วนที่มาของ ส.ว. จุดยืนพรรคต้องมี ส.ว.มาจากการเลือกตั้งทั้ง 200 คน เราเดินหน้ากันมาขนาดนี้แล้วจะเดินถอยหลังกลับไปทำไม ส่วนประเด็นนายกฯ คนนอก จะเป็นสายล่อฟ้าให้เกิดวิกฤติอีกครั้ง,ด้านนายจุรินทร์กล่าวว่า พรรคประชาธิปัตย์ไม่เห็นด้วยกับเนื้อหาในร่างรัฐธรรมนูญ เพราะจะก่อให้เกิดการเมืองสองมาตรฐาน เงื่อนไขพรรคมีมากกว่ากลุ่มการเมืองที่ไร้ข้อกำหนดกฎเกณฑ์ ประเทศย้อนยุคเป็นประชาธิปไตยครึ่งใบ มีการขายตัว รัฐบาลไร้เสถียรภาพ นำไปสู่การยึดอำนาจ เป็นการเมืองเฉพาะกิจ ประชาชนเสียประโยชน์ เพราะนักการเมืองไม่รับผิดชอบต่อนโยบายที่หาเสียงไว้ ส่วนระบบโอเพ่นลิสต์นั้นไม่ขัดข้อง แต่มีข้อสังเกตว่าจะมีปัญหายุ่งยาก เป็นการจำกัดอำนาจประชาชน ควรเปิดให้ประชาชนเลือกได้ไม่เกินจำนวน ส.ส.ในภาคนั้น ส่วนมาตรา 181 และ 182 มีความสำคัญมาก อาจกลายเป็นวิกฤติหนึ่งของสภา เปิดช่องให้นายกฯ หนีการอภิปรายไม่ไว้วางใจได้ตลอด 4 ปี วงจรอุบาทว์จะกลับมาอีก และการกำหนดให้มีคณะกรรมการปรองดอง เป็นการให้อำนาจไว้ล้นฟ้า จะเสนอ พ.ร.ฎ.อภัยโทษให้กับบุคคลใดก็ได้ ซึ่งก่อให้เกิดวิกฤติแน่ การอภัยโทษเป็นเรื่องของพระราชอำนาจ แล้วจะให้คณะกรรมการชุดนี้อยู่เหนือพระราชอำนาจ ฝ่ายบริหาร ฝ่ายนิติบัญญัติ และฝ่ายตุลาการได้อย่างไร,ขณะที่นายนิกรกล่าวว่า กลุ่มการเมืองยังไม่มีการกำหนดรายละเอียด จึงสุ่มเสี่ยงมากกับสิ่งที่ยังไม่รู้ ข้อดีจึงมองไม่เห็น ส่วนข้อเสียจะนำความขัดแย้งข้างนอกเข้ามาในรัฐสภา วิกฤติการเมืองจะเกิดขึ้นได้อีก ส่วนที่มา ส.ว.ทางพรรคก็ไม่เห็นด้วย เพราะมีอำนาจมาก ขอให้ประชาชนได้เลือกโดยตรง อย่าดูถูกประชาชน เพราะประชาชนเขาเลือกกันได้ และควรลดอำนาจ ส.ว.ลงด้วย เช่น กรณีการเลือกนายกรัฐมนตรี เป็นต้น,ต่อมานายเสรี สุวรรณภานนท์ ประธาน กมธ.กฎหมายและกระบวนการยุติธรรม กล่าวปิดการสัมมนาว่า กมธ.ปฏิรูปการเมืองและ กมธ.ปฏิรูปกฎหมายและกระบวนการยุติธรรม จับมือกันเพื่อรวบรวมประเด็นสำคัญจากหลายฝ่าย เพื่อพิจารณาเป็นแนวทางเสนอคำขอแก้ไขรัฐธรรมนูญต่อไป เพื่อไม่ให้รัฐธรรมนูญนี้เป็นเพียงของคนบางกลุ่ม โดยทั้ง 2 คณะจะเสนอตัดทอนร่างรัฐธรรมนูญให้สั้นลงเหลือ 100 มาตรา ส่ง กมธ.ยกร่างฯพิจารณาแก้ไข หากไม่มีการแก้ไขในประเด็นสำคัญอย่างไม่มีเหตุผล พวกเราก็พร้อมจะลงมติไม่รับร่างรัฐธรรมนูญฉบับนี้,นายดิเรก ถึงฝั่ง รองประธาน กมธ.ปฏิรูปการเมือง ในฐานะประธานรวบรวมคำแปรญัตติขอแก้ไขร่างรัฐธรรมนูญ แถลงสรุปผลการสัมมนาว่า ทั้ง 7 ประเด็น พบว่าพรรคการเมืองเห็นพ้องกันว่าให้ตัดกลุ่มการเมืองทิ้งไป และยังไม่เอาการเลือกตั้งแบบโอเพ่นลิสต์ ส่วนการเลือกตั้งแบบสัดส่วนผสม พรรคการเมืองเสนอให้มีการปรับแก้ไขในสัดส่วนจำนวน ส.ส. แบบแบ่งเขตและระบบบัญชีรายชื่อใหม่ ส่วนที่มา ส.ว. พรรคการเมืองต่างมองว่า ส.ว.ไม่ควรมีอำนาจถอดถอน หากมาจากการสรรหาให้มีหน้าที่เพียงกลั่นกรองกฎหมาย หากจะให้ ส.ว.มีอำนาจถอดถอน ต้องมาจากการเลือกตั้งทั้งหมด ประเด็นสำคัญคือนายกฯคนนอก ไม่มีพรรคการเมืองใดเห็นด้วย แต่หากจะมีก็ขอให้เขียนไว้ในบทเฉพาะกาลกรณีเกิดวิกฤติ ส่วนการทำประชามติ พรรคการเมืองส่วนใหญ่เห็นว่าต้องทำ เพื่อยึดโยงกับประชาชน เพราะเป็นรัฐธรรมนูญที่มาจากการรัฐประหาร,ที่ทำเนียบรัฐบาล พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม กล่าวถึงความชัดเจนการทำประชามติร่างรัฐธรรมนูญว่า รอ กมธ.ยกร่างรัฐธรรมนูญเสนอมาอย่างเป็นทางการ หลังจากนั้นคงมีการพูดคุยกันในคณะรัฐมนตรี (ครม.) ระหว่างการประชุมร่วม คสช.และ ครม. วันที่ 19 พ.ค. ว่าจะทำอย่างไรต่อไป ความจริงการจะทำหรือไม่ทำประชามติไม่เกี่ยวกับ คสช. น่าจะเป็นเรื่องของรัฐบาล หากตัดสินใจทำประชามติจะดูว่าประชาชนส่วนใหญ่เห็นชอบหรือไม่ หากตัดสินใจทำ ต้องแก้ไขรัฐธรรมนูญฉบับชั่วคราว,วันเดียวกัน รัฐบาลได้ออกจดหมายข่าวรัฐบาลเพื่อประชาชน ฉบับที่ 2 โดย พล.อ.ประยุทธ์ จันทร์โอชา นายกฯ เขียนบทความ จากใจนายกรัฐมนตรี ลงในหน้าแรกมีเนื้อหาสรุปว่า ที่ผ่านมามักมีคนถามว่า เมื่อไหร่ประเทศไทยจะเป็นประชาธิปไตย เมื่อไหร่จะเลือกตั้ง คล้ายกับเมื่อมีการเลือกตั้งจะถือว่าเป็นประชาธิปไตย ขอบอกว่าทหารทุกคนถูกปลูกฝังให้ยึดมั่นในความรักชาติ ศาสน์ กษัตริย์ ประชาชน และประชาธิปไตย ถูกอบรมว่าหลักประชาธิปไตยที่แท้จริงต้องมีความยุติธรรม ความเสมอภาค เสรีภาพ และการมีส่วนร่วมในสังคม ถ้ารัฐบาลใดไม่สามารถอำนวยสิ่งเหล่านี้ได้ รัฐบาลหรือผู้ปกครองนั้นไม่อาจเรียกตนได้ว่าบริหารประเทศภายใต้หลักประชาธิปไตย ที่กล่าวมานี้ไม่ต้องการให้จินตนาการว่ารัฐบาลไม่ต้องการการเลือกตั้ง แต่ต้องการให้ประชาชนตระหนักว่าอะไรคือแก่น,ผู้สื่อข่าวรายงานว่า พรรคเพื่อไทยได้เผยแพร่เอกสาร ความคิดเห็นหรือข้อเสนอแนะต่อร่างรัฐธรรมนูญ ที่ส่งให้ กมธ.ยกร่างรัฐธรรมนูญ ที่แกนนำพรรคเป็นผู้ประสานรวบรวมความคิดเห็นโดยไม่มีการประชุมพรรค เนื้อหาสรุปว่า พรรคเพื่อไทยเห็นควรทำประชามติเพื่อเคารพหลักการ อำนาจอธิปไตยเป็นของปวงชนชาวไทย หากประชาชนไม่เห็นชอบควรนำรัฐธรรมนูญปี 2540 มาปรับใช้ทันที ทั้งนี้ รัฐธรรมนูญใหม่ต้องวางกลไกบริหารประเทศที่ฝ่ายนิติบัญญัติ บริหาร ตุลาการ องค์กรตามรัฐธรรมนูญ และองค์กรปกครองส่วนท้องถิ่น สามารถปฏิบัติหน้าที่เพื่อประชาชนได้อย่างมีประสิทธิภาพ ภายใต้หลักนิติธรรมและธรรมาภิบาล สร้างดุลและระบบตรวจสอบที่เหมาะสมต่อทุกองค์กรที่ใช้อำนาจ โดยประชาชนมีส่วนร่วม,พรรคเพื่อไทยเห็นว่า ปัญหาความขัดแย้งที่เกิดขึ้นไม่ได้มีสาเหตุจากระบอบประชาธิปไตยและรัฐธรรมนูญ แต่เป็นปัญหาของบุคคลในองค์กรต่างๆ ที่ไม่เคารพกติกาและหลักการประชาธิปไตย ร่างรัฐธรรมนูญที่จัดทำขึ้นมีลักษณะไม่เชื่อถือ ไม่ไว้วางใจประชาชน และยึดอำนาจอธิปไตยไปจากประชาชน ออกแบบให้ฝ่ายบริหารเป็นรัฐบาลผสมที่อ่อนแอ วางกลไกที่รังแต่นำไปสู่ความล้มเหลวและความขัดแย้ง ไม่สามารถแก้ปัญหาประชาชนได้ ขาดความน่าเชื่อถือในเวทีการเจรจาระหว่างประเทศ รัฐธรรมนูญที่ดีต้องมุ่งสร้างความปรองดองอย่างเป็นรูปธรรม สร้างโอกาสให้ประชาชนมีความเป็นอยู่ที่ดีขึ้น ไม่สร้างเงื่อนไขอันนำไปสู่ความขัดแย้งขึ้นใหม่ แต่รัฐธรรมนูญที่กำลังจัดทำ กลับมีลักษณะที่ทำให้คนส่วนใหญ่ในสังคมเข้าใจว่าเป็นการขยายอำนาจ และมุ่งสืบทอดอำนาจ โดยการสถาปนาองค์กรใหม่ขึ้น เพื่อให้กลุ่มตนเข้ามาทำงาน และขยายบทบาทภายหลังประกาศใช้รัฐธรรมนูญแล้ว,นอกจากนี้ ยังเห็นว่าต้องมีระบบและกลไกในการควบคุมการใช้อำนาจของศาลรัฐธรรมนูญและองค์กรอิสระต่างๆ เพื่อป้องกันการตีความรัฐธรรมนูญในทางขยายอำนาจให้ตน และป้องกันการขยายอำนาจจนกลายเป็น ซุปเปอร์องค์กร หลักการรัฐธรรมนูญต้องอยู่บนพื้นฐานที่สามารถแก้ไขเปลี่ยนแปลงได้ตามความเหมาะสมของสถานการณ์ ไม่ควรกำหนดให้การแก้ไขทำได้ยาก จนต้องใช้วิธีการนอกรัฐธรรมนูญมาฉีกทิ้งอีก ร่างรัฐธรรมนูญฉบับนี้เน้นการสร้างวาทกรรมและองค์กรใหม่มากมาย เป็นองค์กรครอบงำหรือสืบทอดอำนาจเพื่อควบคุมกำกับการบริหารราชการแผ่นดิน ออกแบบให้ฝ่ายบริหารอ่อนแอ แทนที่จะสร้างความปรองดองและการปฏิรูป กลับจะนำไปสู่ความขัดแย้งยิ่งกว่าเดิม จึงควรทำประชามติเพื่อให้ประชาชนมีโอกาสตรวจสอบ,นายสมชัย ศรีสุทธิยากร กกต. กล่าวว่า วันที่ 18 พ.ค. จะเชิญ กมธ.ยกร่างรัฐธรรมนูญและ สปช. เข้าร่วมชมการสาธิตการลงคะแนน การนับคะแนนแบบโอเพ่นลิสต์ ซึ่งมองว่าปัญหาที่จะตามมาคือการเปิดให้กลุ่มการเมืองลงสมัครรับเลือกตั้งได้ อาจส่งผลกระทบต่อกระบวนการจัดการเลือกตั้ง เช่น การออกแบบบัตรเลือกตั้ง การนับคะแนนที่ต้องใช้เวลานานกว่าเดิม ดังนั้น กมธ.ยกร่างฯต้องคิดให้หนัก ควรมองถึงปัญหาทั้งในและนอกสภา กลุ่มการเมืองเปรียบกับ ส.ส.อิสระที่มีเสรีภาพโดยไม่ฟังมติพรรค ไม่สามารถควบคุมเสียงในสภาได้ จนอาจส่งผลกระทบต่อเสถียรภาพรัฐบาล ทำให้เกิดการเจรจาเพื่อผลประโยชน์,เมื่อเวลา 07.00 น. พล.อ.ชวลิต ยงใจยุทธ อดีตนายกรัฐมนตรี เปิดบ้านพักซอยปิ่นประภาคม ให้บรรดานักการเมือง ข้าราชการ ทหาร ตำรวจ และคนสนิท เข้าอวยพรเนื่องในวันคล้ายวันเกิดครบ 83 ปี ขณะที่แกนนำพรรคเพื่อไทย อาทิ นายเสนาะ เทียนทอง นายยงยุทธ วิชัยดิษฐ อดีตหัวหน้าพรรคเพื่อไทย นายวราเทพ รัตนากร อดีต รมต.ประจำสำนักนายกรัฐมนตรี นายปลอดประสพ สุรัสวดี อดีตรองนายกรัฐมนตรี ทยอยเข้าอวยพร โดยนายเสนาะกล่าวอวยพรว่า บุญกุศลที่ พล.อ.ชวลิตสั่งสมมาขอจงขจัดทุกข์โรคภัยเสนียดจัญไรออกไปจากชีวิต ให้คงเหลือแต่สิ่งดีงาม คงไม่ต้องพูดจาประชดประชันรุ่นน้องเพราะใครทำดีก็จะเห็นเอง วันนี้เราสองคนมีบารมีที่สั่งสมกันมาไปไหนมีแต่คนรักและเคารพนับถือ ดังนั้นในบั้นปลายชีวิตขอให้อยู่เป็นหลักชัยแก่ลูกหลาน หากมีโอกาสขอให้เข้ามาบริหารบ้านเมืองอีกครั้ง โดยไม่จำเป็นต้องดำรงตำแหน่งนายกฯ ยืนยันจะยืนเคียงข้างพี่ชายคนนี้ตลอดไป,ด้าน พล.อ.ชวลิตกล่าวว่า ขอบคุณทุกคนที่มาอวยพร เรามีจุดมุ่งหมายเดียวกันคือการสร้างชาติ สร้างแผ่นดินให้กลับมายิ่งใหญ่เหมือนอดีต ทุกคนมีความปรารถนาดีต่อแผ่นดิน โปรดอย่าทิ้งแผ่นดินนี้ อย่าทิ้งภารกิจหน้าที่ที่ทำกันมา แผ่นดินนี้ยังต้องการภารกิจสุดท้ายแห่งชีวิต เราต้องรวมพลังกลับมาสร้างสิ่งยิ่งใหญ่ให้เกิดในบ้านเมืองให้ได้ คิดว่าผู้ที่ทำหน้าที่กำลังพยายามแก้ปัญหากันอย่างเต็มที่ แต่ภาระต่อแผ่นดิน ต่อประเทศชาติ ต่อราชบัลลังก์ ยังต้องอยู่กับพวกเราไปตลอดชีวิต เมื่อตอนนี้มันกลับไปสู่ปัญหาเหล่านั้นอีกครั้ง ถือเป็นหน้าที่ซึ่งสำคัญกว่าการเลี้ยงหลาน ขอทุกคนร่วมกันเป็นครั้งสุดท้าย เรามีความปรารถนาดีมาตลอด ถ้าทำช้าไปเราจะเสียใจอย่างที่สุด,พล.อ.ชวลิตให้สัมภาษณ์ว่า วันเกิดปีนี้อยากเห็นประเทศสงบสุข ขอให้คนไทยหันหน้าเข้าหากัน เมื่อถามว่ารัฐบาลและคสช.จับตาการเคลื่อนไหวกรณีลงพื้นที่พบชาวนาที่ จ.พระนครศรีอยุธยา พล.อ.ชวลิตตอบว่า เพียงแค่ไปรับฟังปัญหาความเดือดร้อนและแนะแนวทางแก้ปัญหา ไม่มีนัยทางการเมืองหรือต้องการทำลายภาพลักษณ์รัฐบาล ที่ผ่านมาก็ไปหลายจังหวัดทั้งภาคเหนือ ภาคอีสาน และภาคใต้ ไม่รู้สึกเสียใจที่ผู้ใหญ่ในรัฐบาลออกมาต่อว่า เพราะตระหนักดีว่าภาระรัฐบาลมีมาก บางครั้งอาจให้ความดูแลช่วยเหลือเกษตรกรไม่ทั่วถึง ตนจึงขอช่วยเหลือในส่วนนี้ ส่วนตัวไม่ให้ความสนใจเรื่องการยกร่างรัฐธรรมนูญหรือการทำประชามติ เพราะเชื่อว่าจะมีการฉีกรัฐธรรมนูญเหมือนทุกครั้งที่มีการเปลี่ยนรัฐบาล,พล.อ.ชวลิตยังกล่าวให้กำลังใจ พล.อ.ประยุทธ์ จันทร์โอชา นายกรัฐมนตรีและหัวหน้า คสช. ว่า ขอให้ทุกคนเห็นใจนายกฯโดยเฉพาะการใช้อำนาจตามรัฐธรรมนูญชั่วคราวมาตรา 44 ซึ่งมีความจำเป็นในภาวะเช่นนี้ เพื่อลดความขัดแย้งและสร้างความปรองดอง คงไม่มีอะไรต้องชี้แนะเพราะใจส่งถึงกันตลอดเวลาอยู่แล้ว เมื่อถามถึงโอกาสที่จะเป็นแกนนำพรรคการเมืองและกลับมาเป็นนายกฯอีกครั้ง พล.อ.ชวลิตตอบว่า หากถามถึงความพร้อม ส่วนตัวก็พร้อม ถ้าจะบอกว่าพร้อมเป็นนายกฯ ทุกคนพร้อมหมด แต่ไม่จำเป็นต้องไปเป็น อยู่ที่ไหนก็ทำงานให้บ้านเมืองได้ ปล่อยให้กลไกจักรกลต่างๆเดินไปดีกว่า เราช่วยเหลือเราอยู่เป็นกลาง เราทำทุกอย่างให้สอดคล้องกับยุทธศาสตร์อันที่ 3 เรื่องการสร้างกองกำลังเพื่อกั้นกลางระหว่างความขัดแย้งที่อาจเกิดขึ้นในอนาคต และใช้เวลาระหว่างนี้ชี้แจงแนะนำในเรื่องความคิดตามอุดมการณ์ และแนวทางให้คู่กรณีทั้งสองฝ่ายอย่างดีที่สุด แค่นั้นพอแล้ว,ผู้สื่อข่าวรายงานว่า หลังให้สัมภาษณ์ คุณหญิงพันธ์เครือ ยงใจยุทธ ภริยา ได้เข้าหอมแก้ม พล.อ.ชวลิตเป็นกำลังใจ ซึ่ง พล.อ.ชวลิตได้หอมแก้มกลับพร้อมกล่าวว่า เรารักกันมานาน สร้างรอยยิ้มความครึกครื้นให้กับผู้สื่อข่าวและผู้ที่มาร่วมอวยพร ซึ่ง พล.อ.ชวลิตมอบเหรียญหลวงพ่อเกษม เขมโก รุ่นชนะศึกชายแดน แจกให้ผู้มาร่วมงาน โดยมีทหารนอกเครื่องแบบมาสังเกตการณ์ และถ่ายภาพบันทึกบรรยากาศไว้ด้วย,นายจาตุรนต์ ฉายแสง แกนนำพรรคเพื่อไทย กล่าวว่า ที่ผ่านมาได้พูดคุยเรื่องบ้านเมืองกับ พล.อ.ชวลิตมาตลอด ท่านเป็นคนเสมอต้นเสมอปลายที่ห่วงใยต่อบ้านเมือง เกษตรกร และประชาชน วันนี้สถานการณ์บ้านเมืองต้องการความเห็นจากหลายฝ่าย พล.อ.ชวลิตเป็นกำลังสำคัญคนหนึ่งที่ร่วมแก้ปัญหาความขัดแย้งของบ้านเมืองในอดีตมาแล้ว จึงเห็นว่าเป็นบุคลากรที่ยังทำประโยชน์ให้ประเทศชาติได้ คสช.ควรรับฟังความเห็นของทุกฝ่าย โดยเฉพาะของ พล.อ.ชวลิต เพราะเป็นผู้มีประสบการณ์มาก และท่านไม่มีความคิดที่จะรวมกลุ่มการเมืองหรือจับกลุ่มอำนาจของกลุ่มความหวังใหม่ เพราะไม่ว่าจะอยู่ในตำแหน่งใดก็ทำงานเพื่อบ้านเมืองได้,ที่ทำเนียบรัฐบาล พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม กล่าวว่า ไม่ห่วงการจัดงานคล้ายวันเกิดของ พล.อ.ชวลิต ท่านเป็นผู้หลักผู้ใหญ่ในบ้านเมือง อาจให้ข้อคิดเห็นอะไรนิดหน่อยก็เป็นเรื่องของท่านสามารถทำได้ ไม่เป็นอะไรถ้าไม่ทำให้เกิดความแตกแยก หากแนะนำให้บ้านเมืองดีขึ้นและให้เกิดความปรองดองมากขึ้นอย่างนี้น่าจะดี เราไม่เคยไปบอกว่าท่านไม่ต้องพูด แต่อย่าทำให้เกิดความแตกแยก ขณะที่กลุ่มการเมืองอื่น ขณะนี้ไม่มีความเคลื่อนไหวที่ผิดปกติ เมื่อถามว่า พล.อ.ชวลิตเคยประกาศตัวว่าพร้อมเป็นนายกฯ พล.อ.ประวิตรตอบว่า ต้องไปถามท่าน มาถามตนไม่ได้ เรื่องพวกนี้ไม่เอาด้วย เพราะไม่ใช่นักการเมือง,เช้าวันเดียวกัน นางเยาวภา วงศ์สวัสดิ์ แกนนำพรรคเพื่อไทย เปิดบ้านพักในหมู่บ้านเบฟเวอร์รี่ฮิลล์ แจ้งวัฒนะ ให้สมาชิกพรรคเพื่อไทยเข้าอวยพรวันคล้ายวันเกิดครบ 60 ปี โดยแกนนำพรรคเพื่อไทยเดินทางมาร่วมอวยพรกันคึกคัก อาทิ พล.ต.ท.วิโรจน์ เปาอินทร์ รักษาการหัวหน้าพรรค นายภูมิธรรม เวชยชัย รักษาการเลขาธิการพรรค นายชูศักดิ์ ศิรินิล นายพงศ์เทพ เทพกาญจนา นายวราเทพ รัตนากร นายบุญทรง เตริยาภิรมย์ นายวรวัจน์ เอื้ออภิญญกุล แกนนำพรรคเพื่อไทย โดยนายสมศักดิ์ ปริศนานันทกุล ที่ปรึกษาหัวหน้าพรรคชาติไทยพัฒนา เดินทางมาร่วมอวยพรด้วย ซึ่งนางเยาวภาและนายสมชาย วงศ์สวัสดิ์ อดีตนายก-รัฐมนตรี มอบพระผงหลวงพ่อทองคำวัดไตรมิตร วิทยารามไว้เป็นที่ระลึก,นายสมชายให้สัมภาษณ์ว่า ติดตามสถานการณ์บ้านเมืองอยู่ตลอดเห็นว่าเศรษฐกิจไม่ดี จึงอยากให้รัฐบาลช่วยประชาชนโดยเฉพาะชาวนา ทั้งเรื่องราคาข้าวและเรื่องน้ำ สำหรับร่างรัฐธรรมนูญที่เขียนออกมา คิดว่าคงต้องต่อแขนต่อขาอีกหน่อย เพราะถูกท้วงติงจากหลายฝ่าย อยากให้ร่างตามหลักสากลที่ต่างประเทศรับได้ ประชาชนรับได้ ซึ่งเป็นที่น่ายินดีที่จะมีการแก้ไขปรับปรุง และ กมธ.ยกร่างฯรับฟังความเห็นทุกฝ่าย ส่วนผลจะเป็นอย่างไรยังไม่ทราบ ถ้าเราอยู่ในระบอบประชาธิปไตยหนีไม่พ้นต้องให้ประชาชนตัดสินใจ ดังนั้น เมื่อผู้ร่างรัฐธรรมนูญไม่ได้มาจากประชาชน การทำประชามติจึงเป็นเรื่องที่ดี แต่ต้องไปดูแนวทางว่าหากทำประชามติแล้วไม่ผ่านจะทำอย่างไรต่อไป จะเอารัฐธรรมนูญฉบับใดมาใช้,ต่อมาเวลา 09.30 น. น.ส.ยิ่งลักษณ์ ชินวัตร อดีตนายกรัฐมนตรี เดินทางมาอวยพรนางเยาวภา ร่วมปล่อยนกกระจาบทองและนกกระจาบน้ำตาล รวม 1,500 ตัว จากนั้น น.ส.ยิ่งลักษณ์ให้สัมภาษณ์สั้นๆว่า จะเดินทางไปตามนัดเพื่อสู้คดีโครงการรับจำนำข้าวครั้งแรก ต่อศาลฎีกาแผนกคดีอาญาของผู้ดำรงตำแหน่งทางการเมือง วันที่ 19 พ.ค.ด้วยตนเอง และพร้อมจะชี้แจงตามกระบวนการยุติธรรม เมื่อถามถึงกรณีที่อนุกรรมการไต่สวน ป.ป.ช.แจ้งข้อกล่าวหากรณีการจ่ายเงินเยียวยาผู้ชุมนุมปี 2548-2553 น.ส.ยิ่งลักษณ์ตอบว่า ขอให้เป็นไปตามขั้นตอน ยังไม่ขอพูดถึงรายละเอียดในเวลานี้ เพราะวันนี้เป็นวันมงคล,ผู้สื่อข่าวรายงานจากทำเนียบรัฐบาลว่า เมื่อช่วงเช้าวันที่ 14 พ.ค. ร.อ.นพ.ยงยุทธ มัยลาภ โฆษกประจำสำนักนายกรัฐมนตรี ได้ให้ทีมงานนำหนังสือขอลาออกจากการปฏิบัติหน้าที่ในตำแหน่งโฆษกประจำสำนักนายกรัฐมนตรี มายื่นให้กับ พล.อ.วิลาศอรุณศรี เลขาธิการนายกรัฐมนตรี เพื่อให้ พล.อ.ประยุทธ์ จันทร์โอชา นายกรัฐมนตรีและหัวหน้า คสช.อนุมัติการลาออก ทั้งนี้เมื่อช่วงค่ำของวันที่ 12 พ.ค.ที่ผ่านมา ร.อ.นพ.ยงยุทธได้ยื่นใบลาออกแล้วครั้งหนึ่ง แต่ พล.อ.วิลาศ ยับยั้ง ขอให้กลับไปทบทวน โดย ร.อ.นพ.ยงยุทธ ยืนยันจะลาออก และได้ให้ทีมงาน เก็บของออกจากห้องทำงานแล้ว,พล.อ.ประยุทธ์ จันทร์โอชา นายกฯและหัวหน้า คสช. กล่าวว่า ได้เซ็นอนุมัติการลาออกแล้ว เพราะปัญหาสุขภาพ ที่ผ่านมา ร.อ.นพ.ยงยุทธทำงานอย่างเต็มที่ โดยมอบหมายให้ พล.อ.วิลาศ รักษาการไปก่อน เมื่อถามว่า ไม่ได้มีปัญหาขัดแย้งใช่หรือไม่ พล.อ.ประยุทธ์ กล่าวว่าไม่มี ยิ้มแย้มแจ่มใสทุกวันไม่เห็นมาบ่นอะไรให้ฟัง,อีกเรื่อง นายวีระกานต์ มุสิกพงศ์ แกนนำนปช. กล่าวถึงกรณีที่คณะกรรมการป้องกันและปราบปรามการทุจริตแห่งชาติ (ป.ป.ช.) แจ้งข้อกล่าวหาการจ่ายเงินเยียวยาผู้ได้รับผลกระทบจากผู้ชุมนุมทางการเมืองปี 53 ว่า ป.ป.ช.เป็นเพียงเครื่องมือทำลายฝ่ายบริหารหลังจากทำลายฝ่ายนิติบัญญัติมาแล้วทำให้เกิดหลุมดำภายในประเทศ ซึ่งในการเยียวยาของรัฐบาล น.ส.ยิ่งลักษณ์ ชินวัตร อดีตนายกรัฐมนตรี ที่ใช้เงินเกือบ 2 พันล้านนั้น ไม่ได้เยียวยาเฉพาะเสื้อแดง แต่เยียวยาทุกกลุ่ม อยากตั้งข้อสังเกตว่า เหตุใดถึงแจ้งข้อกล่าวหาแต่ ครม. น.ส.ยิ่งลักษณ์ เพราะก่อนหน้านี้ รัฐบาล พล.อ.สุรยุทธ์ จุลานนท์ อดีตนายกรัฐมนตรี ก็เคยจ่ายเงินให้กับผู้ร่วมพัฒนาชาติไทย คนละ 2 แสนบาทเช่นกัน แต่ไม่เห็นมีความผิดอะไร และมีปัญหาจ่ายเงินไม่ครบด้วย,นายจตุพร พรหมพันธุ์ ประธานกลุ่มแนวร่วมประชาธิปไตยต่อต้านเผด็จการแห่งชาติ หรือ นปช. กล่าวถึงกรณีอนุกรรมการ ป.ป.ช.มีมติให้การจ่ายเงินเยียวยาผู้ได้รับผลกระทบทางการเมืองสมัยรัฐบาล น.ส.ยิ่งลักษณ์ ชินวัตร นายกรัฐมนตรี เป็นการขัดต่อกฎหมายว่า เป็นการสะท้อนถึงอคติ ก่อนตั้งข้อกล่าวหาน่าทำความเข้าใจก่อนว่าเยียวยาผู้ได้รับผลกระทบทางการเมืองมาตั้งแต่ปี 48-53 ทั้งเจ้าหน้าที่รัฐและประชาชน รวมถึงกลุ่มพันธมิตรฯทหาร ประชาชนในจังหวัดชายแดนภาคใต้ ไม่ใช่เฉพาะคนเสื้อแดงตามที่มีการกล่าวอ้างจนทำให้คนเข้าใจผิด ทั้งการปฏิบัติมีหลายหน่วยงานดูแลในรูปแบบคณะกรรมการ ยึดระเบียบสำนักนายกฯไม่ต่างกับกรณีที่รัฐบาลปัจจุบันกำลังเยียวยาให้ผู้ชุมนุมกลุ่มกปปส. การกล่าวหาว่าไม่มีกฎหมายรองรับจึงไม่ตรงกับความเป็นจริง,นายจตุพรกล่าวว่า ขณะนี้ ป.ป.ช.กำลังพิจารณาคดีสลายการชุมนุมของรัฐบาลนายอภิสิทธิ์ เวชชาชีวะ อยู่ ป.ป.ช.เองก็หนักใจเพราะเคยวินิจฉัยเหตุการณ์สลายการชุมนุม 7 ต.ค.51 ไว้เป็นบรรทัดฐานอยู่แล้ว ซึ่งผลออกมาคือมีการฟ้องดำเนินคดีกับผู้เกี่ยวข้องในรัฐบาลหลายคน ดังนั้น เมื่อจะต้องพิจารณาคดีนี้ เรื่องเงินเยียวยาก็มาปรากฏทันที นอกจากนี้ป.ป.ช.ไม่ควรละเลยเรื่องการใช้งบฯปราบปรามคนเสื้อแดงปี 53 ที่ใช้เงินสูงถึง 6 พันล้านบาทด้วย เพราะเงินเยียวยานั้นเป็นแค่เศษเสี้ยวของงบฯปราบคนเสื้อแดง ส่วนจะถึงขั้นฟ้องแพ่งเพื่อเรียกเงินจากคนได้รับการเยียวยาหรือไม่ ก็คงต้องดูต่อไป แต่ถ้าถึงคงเป็นเรื่องที่โหดร้ายมาก เพราะนอกจากผู้รับจะเสียคนในครอบครัวแล้วยังต้องเสียทรัพย์สิน และถ้าเลือกได้คงไม่มีใครเอาเงินไปแลกกับชีวิต,ด้านความเคลื่อนไหวกลุ่มต่อต้านรัฐประหารนั้น กลุ่มพลเมืองโต้กลับ ได้เปลี่ยนภาพเฟซบุ๊กแฟนเพจ เป็นแคมเปญใหม่ที่ใช้ชื่อว่าพลเมืองฟ้องกลับ พร้อมข้อความว่า ในวันที่ 22 พ.ค.ซึ่งครบรอบ 1 ปีการรัฐประหาร กลุ่มพลเมืองโต้กลับจะเดินทางไปยื่นฟ้องคณะกบฏ ที่นำโดย พล.อ.ประยุทธ์ จันทร์โอชา กับพวก ที่ศาลอาญา ในข้อหาเป็นกบฏภายในราชอาณาจักรฯ ที่บังอาจล้มล้างรัฐธรรมนูญ ปล้นอำนาจไปจากปวงชนชาวไทย โดยเริ่มโพสต์ข้อความหนังสือร่างคำฟ้อง คสช.ผ่านหน้าเพจเฟซบุ๊กด้วย ต่อมาช่วงเย็นวันเดียวกัน ที่ริมถนนราชปรารถ ฝั่งตรงข้ามซอยรางน้ำ นายพันธ์ศักดิ์ ศรีเทพ พร้อมด้วยนายอานนท์ นำภา นายวรรณเกียรติ ชูสุวรรณ 3 แกนนำกลุ่มพลเมืองโต้กลับ ร่วมทำพิธีจุดเทียนรำลึก 5 ปี บริเวณจุดที่นายสมาพันธ์ ศรีเทพ หรือน้องเฌอ บุตรชายนายพันธ์ศักดิ์ ถูกยิงเสียชีวิตระหว่างเหตุสลายการชุมนุมเสื้อแดง พ.ค.53,ช่วงค่ำวันเดียวกัน มีประกาศคำสั่งหัวหน้า คสช. ที่ 16/2558 เรื่องมาตรการแก้ปัญหาเจ้าหน้าที่ของรัฐที่อยู่ระหว่างการถูกตรวจสอบ และการกำหนดกรอบอัตรากำลังชั่วคราว โดยที่เจ้าหน้าที่ของรัฐในส่วนราชการ องค์กรปกครองส่วนท้องถิ่น และหน่วยงานอื่นของรัฐ หลายรายอยู่ระหว่างการถูกตรวจสอบของสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) สำนักงานคณะกรรมการป้องกันและปราบปรามการทุจริตในภาครัฐ (ป.ป.ท.) และสำนักงานการตรวจเงินแผ่นดิน (สตง.) กรณีถูกกล่าวหาเกี่ยวข้องกับการทุจริตหรือประพฤติมิชอบ ทําให้เสียหายแก่ทางราชการหรือทําให้ประชาชนได้รับความเดือดร้อน แม้ผลการตรวจสอบยังไม่อาจสรุปความผิดได้ชัดเจนถึงขั้นชี้มูลความผิด แต่บางเรื่องมีการกระทําเป็นขบวนการ การตรวจสอบจึงใช้เวลานานและบางเรื่องไม่ได้รับความร่วมมือจากผู้เกี่ยวข้องเท่าที่ควร ดังที่หน่วยงานตรวจสอบได้แจ้งให้ คสช.และรัฐบาลทราบเป็นลําดับ,อาศัยอํานาจตามรัฐธรรมนูญชั่วคราวมาตรา 44 หัวหน้า คสช.จึงมีคําสั่งให้มีกรอบอัตรากําลังชั่วคราวเป็นกรณีพิเศษในสํานักนายกรัฐมนตรีจํานวนหนึ่งร้อยอัตรา เพื่อรองรับการบรรจุและแต่งตั้งบุคคล โดยแบ่งเป็น 5 กลุ่ม ได้แก่ กลุ่มที่ 1 ข้าราชการ 24 ราย กลุ่มที่ 2 หน่วยงานอื่นของรัฐ (กสทช.) 1 ราย กลุ่ม 3 นายก อบต. และรองนายก อบต. 14 ราย กลุ่มที่ 4 นายกเทศมนตรี 3 ราย และกลุ่มที่ 5 ปลัด อปท. และรองปลัด อปท. 3 ราย โดยมีรายชื่อที่น่าสนใจ อาทิ นายสุวัตร สิทธิหล่อ ปลัดกระทรวงการท่องเที่ยวและกีฬา ว่าที่ร้อยตรีอานุภาพ เกษรสุวรรณ์ อธิบดีกรมการท่องเที่ยว นายพัฒนาชาติ กฤดิบวร อธิบดีกรมพลศึกษา นายสาธิต รังคศิริ หัวหน้าผู้ตรวจราชการกระทรวงการคลัง นายราฆพ ศรีศุภอรรถ ผู้ตรวจราชการกระทรวงการคลัง นาย แก่นเพชร ช่วงรังษี รองปลัดกระทรวงมหาดไทย นายนพวัชร สิงห์ศักดา ผวจ.อุดรธานี พล.ต.ท.สุรพล ทวนทอง จเรตํารวจ นายประเสริฐ อภิปุญญา กรรมการติดตามและประเมินผลการปฏิบัติงาน สํานักงาน กสทช.
บิ๊กจิ๋ว เมินแรงกดดัน คสช. เปิดบ้านพักซอยปิ่นประภาคมจัดเบิร์ธเดย์ครบ 83 ปี ป๋าเหนาะ นำทีมเพื่อไทยอวยพรขอให้ได้กลับ มาบริหารบ้านเมืองอีกครั้งออกตัวพร้อมรีเทิร์นกลับมาเป็นนายกฯอีกรอบ
ทีมข่าวหน้า1,บิ๊กจิ๋ว,อวยพรวันเกิด,ชวลิต ยงใจยุทธ,ยกร่างรัฐธรรมนูญ,เงินเยียว,ชุมนุมทางการเมือง,ข่าว,ข่าวการเมือง,ไทยรัฐฉบับพิมพ์